## Odluka o obveznoj rezervi banaka i štedionica u kunama

### NN 160/1998 (16.12.1998.), Odluka o obveznoj rezervi banaka i štedionica u kunama

# **HRVATSKA NARODNA BANKA**

Na temelju članka 11. i članka 67. stavka 1. točke 7. Zakona o Hrvatskoj
narodnoj banci ("Narodne novine" br. 35/95. - pročišćeni tekst), Savjet
Hrvatske narodne banke, na sjednici održanoj 9. prosinca 1998. godine,
donio je

## **ODLUKU**

## **O OBVEZNOJ REZERVI BANAKA I ŠTEDIONICA U KUNAMA**

I.

Banke i štedionice dužne su obračunavati i održavati obveznu rezervu
u visini, na način i u rokovima što su utvrđeni ovom Odlukom.

II.

Banke i štedionice obračunavaju obveznu rezervu i to:

- po stopi od 29,5%, na sve depozite, na sredstva pribavljena izdavanjem
vrijednosnih papira (osim vlasničkih vrijednosnih papira banke), te na
zajmove dobivene od pravnih osoba i građana.

III.

Banke i štedionice ne obračunavaju obveznu rezervu:

1) na devizne depozite;

2) na sredstva depozita koja su primljena na ime pomoći područjima nastradalim
od elementarnih nepogoda, uključujući i sredstva solidarnosti za otklanjanje
posljedica ratnih razaranja;

3) na sredstva dobivena od Hrvatske narodne banke;

4) na kredite i depozite dobivene od banaka i štedionica, izuzev kredita
i depozita primljenih od stambenih štedionica;

5) na kredite i depozite dobivene od Hrvatske banke za obnovu i razvitak
i

6) na posebne uloge pravnih i fizičkih osoba koji imaju status dopunskog
kapitala.

IV.

Obveznu rezervu iz ove Odluke banke i štedionice obračunavaju za razdoblje
od četiri tjedna, počevši od ponedjeljka, a održavaju u razdoblju od dva
tjedna, počevši od ponedjeljka.

V.

Obračun obvezne rezerve obavlja se prema prosječnom dnevnom stanju osnovice
za obračun u smislu točke II. i III. ove Odluke za to obračunsko razdoblje.

Prosječno dnevno stanje obračunske osnovice za jedno obračunsko razdoblje
računa se tako da se zbroje dnevna stanja obračunske osnovice svakog radnog
dana (radnim danom smatra se i subota) i dobiveni zbroj podijeli brojem
radnih dana tog obračunskog razdoblja.

VI.

Obračunska razdoblja mijenjaju se svaka dva tjedna.

Obračun obvezne rezerve banke i štedionice sastavljaju u ponedjeljak,
osmi dan po isteku obračunskog razdoblja, a razdoblje održavanja obračunate
obvezne rezerve počinje na dan sastavljanja obračuna.

VII.

Od obvezne rezerve, obračunate u smislu ove Odluke, banke i štedionice
mogu određeni postotak, a najviše 40%, održavati prosječnim dnevnim stanjem
na žiro-računima (Rn. 1000 i Rn. 1002), te na računu blagajne (Rn 101)
i to za razdoblje održavanja.

Postotak obračunate obvezne rezerve koji se održava u smislu stavka
1. ove točke određuje banka i štedionica, a jednom određeni postotak banka
i štedionica može promijeniti (u granicama postavljanim stavkom 1. ove
točke, odnosno stavkom 3. točke X. ove Odluke) najkasnije na dan sastavljanja
obračuna obvezne rezerve za sljedeće razdoblje održavanja.

Iznimno od stavka 2. ove točke, banka ili štedionica koja na dan sastavljanja
obračuna obvezne rezerve ima dospjelih, a neizmirenih obveza prema Hrvatskoj
narodnoj banci ili je u korištenju interventnog kredita ne može povećavati
postotak održavanja obvezne rezerve utvrđen u prethodnom razdoblju održavanja.

Prosječno dnevno stanje računa iz stavka 1. ove točke izračunava se
analogno stavku 2. točke V. ove Odluke te ne smije biti manje od postotnog
udjela obračunate obvezne rezerve, određenog u smislu ove točke.

VIII.

Preostali dio obračunate obvezne rezerve, po odbitku postotnog udjela
određenog u smislu točke VII. ove Odluke, banke i štedionice izdvajaju
kod Hrvatske narodne banke, prenošenjem tih sredstava na račune izdvojene
obvezne rezerve banaka i štedionica što ih vodi Zavod za platni promet.

Izdvajanje se obavlja u ponedjeljak, prvi dan novog razdoblja održavanja
i vrijedi do sljedećeg izdvajanja.

IX.

Razdoblja održavanja mijenjaju se svaka dva tjedna.

Obračun održavanja dijela obvezne rezerve banaka i štedionica u smislu
točke VII. ove Odluke banke i štedionice sastavljaju u ponedjeljak, prvi
dan po završetku tog razdoblja održavanja, odnosno na dan sastavljanja
obračuna obvezne rezerve za novo razdoblje održavanja.

X.

Ukoliko banka ili štedionica ne održava obveznu rezervu u smislu ove
Odluke, na nedostajuća sredstva plaća se kamata po stopi koju određuje
Hrvatska narodna banka.

Ako banka i štedionica nije izdvojila obveznu rezervu u smislu točke
VIII. ove Odluke u punom iznosu, uplatu nedostajućih sredstava izvršava
Zavod za platni promet, po uključenju deponenata, sekundarnih izvora likvidnosti
i intervencija na tržištu novca na teret sredstava interventnog kredita
Hrvatske narodne banke.

Za banku i štedionicu koja ne održava dio obvezne rezerve u smislu točke
VII. ove Odluke, za sljedeće razdoblje održavanja povećava se postotak
minimalnog udjela ukupno obračunate obvezne rezerve koji banka i štedionica
mora izdvojiti na poseban račun kod Hrvatske narodne banke, i to za postotak
iznosa nedostajućih sredstava od ukupno obračunate obvezne rezerve za proteklo
razdoblje održavanja.

XI.

Obračun održavanja obvezne rezerve u smislu točke VII. ove Odluke, banke
i štedionice sastavljaju na obrascu što ga propisuje Hrvatska narodna banka
i dostavljaju ga Hrvatskoj narodnoj banci sukladno odredbama točke IX.
ove Odluke.

XII.

Obračun obvezne rezerve banke i štedionice sastavljaju na obrascu što
ga propisuje Hrvatska narodna banka i dostavljaju ga Zavodu za platni promet
sukladno odredbama točke VI. ove Odluke.

Uz obračun obvezne rezerve banke i štedionice podnose odgovarajući nalog
za uplatu odnosno vraćanje razlike između stanja obvezne rezerve na posebnom
računu kod Zavoda za platni promet i dijela obvezne rezerve koji se po
podnesenom obračunu izdvaja na taj račun.

Dva primjerka obračuna obvezne rezerve banke i štedionice dostavljaju
Hrvatskoj narodnoj banci najkasnije u ponedjeljak, prvi dan novog razdoblja
održavanja, radi kontrole ispravnosti obračuna. Uz obračun, banke i štedionice
će dostaviti i primjerak naloga za uplatu odnosno vraćanje razlike nastale
između dijela obvezne rezerve koji se po tom obračunu izdvaja na poseban
račun obvezne rezerve banaka i štedionica kod Zavoda za platni promet i
stanja na tom računu.

XIII.

Danom stupanja na snagu ove Odluke, prestaje važiti Odluka o obveznoj
rezervi banaka i štedionica ("Narodne novine" br. 52/97 - pročišćeni tekst),
te njene izmjene i dopune objavljene u "Narodnim novinama", br. 58/97,
71/97, 73/98 i 76/98.

XIV.

Ova Odluka stupa na snagu danom objave u "Narodnim novinama", a primjenjuje
se počevši s obračunskim razdobljem od 16. studenog do 13. prosinca 1998.
godine.

O. br. 459/98.
Zagreb, 9. prosinca 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb**, v. r.

Odluka, NN 160/1998-1972